**LAUSUNTO HALLITUKSEN ESITYSLUONNOKSESTA LAIKSI SOSIAALI- JA TERVEYSPALVELUJEN TUOTTAMISESTA**

**TAUSTATIEDOT**

1. Vastaajatahon virallinen nimi

Valtakunnallinen vammaisneuvosto

1. Vastauksen kirjanneen henkilön nimi

Tea Hoffrén

1. Vastauksen vastuuhenkilön yhteystiedot

[tea.hoffren@stm.fi](mailto:tea.hoffren@stm.fi); 02951 163220

***YLEISIÄ KYSYMYKSIÄ***

1. Onko lain soveltaminen samanlaisena kaikkiin palvelun tuottajiin niiden oikeudellisesta muodosta ja toiminnan tarkoituksesta huolimatta perusteltu ratkaisu (2 §, 3 § 1 kohta)?
   * kyllä (avotila)

x kyllä pääosin (avotila)

Sote-uudistuksen keskeinen tavoite on sosiaali- ja terveyspalveluiden integraatio. Tästä lähtökohdasta on perusteltua, että samaa lakia sovelletaan sosiaali- ja terveyspalveluiden tuottamisessa sekä toisaalta myös eri tavoin tuotettuihin paleluihin. Palvelun tuottajien, valvojien ja myös asiakkaiden kannalta on selkeämpää, että sama laki ja samat valvontakäytännöt ja -viranomaiset valvovat sekä sosiaali- että terveyspalveluita. Samalla on kuitenkin pystyttävä takaamaan se, että palveluiden laatu ja asiakasturvallisuus pystytään turvaamaan uudella lainsäädännöllä.

* + ei kaikilta osin (avotila)
  + ei (avotila)
  + ei kantaa (avotila)

1. Parantavatko palvelun tuottajalle asetetut ehdot asiakas- ja potilasturvallisuutta (5-9 §, 13 §)?
   * kyllä (avotila)
   * kyllä pääosin (avotila)

x ei kaikilta osin (avotila)

* + ei (avotila)
  + ei kantaa (avotila)

5 §:ssä säädettäisiin palvelun tuottajan edellytyksistä. Kohdat 1–4 koskevat tuottajan taloudellisia edellytyksiä. Kohdassa 5 edellytetään, että palvelun tuottajan toiminnassa ei ole todettu vakavia puutteita asiakas- ja potilasturvallisuudessa, tai jos tällaisia puutteita on ollut, rekisteri ja valvontaviranomaisen aikaisemmat huomautukset ja määräykset ovat johtaneet toiminnassa esiintyneiden puutteiden korjaamiseen tai epäkohtien poistamiseen.

Valtakunnallinen vammaisneuvosto (VANE) esittää huolensa 5 §:n 5 kohdan väljyydestä. Kohdan mukaan muu muulla kuin vakavalla aiemmalla puutteella asiakas- tai potilasturvallisuudessa ei ole tässä merkitystä. Lisäksi tuottajilla voi olla aiempia vakaviakin puutteita asiakasturvallisuudessa, mikäli ne on viranomaisten puuttumisen jälkeen korjattu.

On pystyttävä jo ennakollisesti puuttumaan sellaisten toimijoiden toimintaan, joilla on aiemmassa toiminnassaan puutteita asiakas- tai potilasturvallisuudessa. VANE ehdottaa pykälää muokattavaksi niin, että edellytyksenä on, että aiempia puutteita asiakas- ja potilasturvallisuudessa ei ole. Pykälästä tulisi siis poistaa sana ”vakavia”. Tällöin tarkastelun kohteeksi nousisivat kaikki aiemmat puutteet turvallisuudessa.

Suomen ratifioima YK:n vammaisten henkilöiden oikeuksia koskeva yleissopimus asettaa jäsenvaltiolle velvollisuuden huolehtia vammaisten henkilöiden turvallisuudesta ja laadukkaista sosiaali- ja terveyspalveluista. Lakiesitys on ongelmallinen etenkin niiden henkilöiden osalta, jotka ovat riippuvaisia turvallisista sosiaali- ja terveyspalveluista. Turvallisuuden laiminlyönti esimeriksi vammaisten asumispalveluissa voi olla kohtalokasta paljon apua ja tukea tarvitsevalle henkilölle.

Esityksen 6 §:ssä säädettäisiin toimitiloista, toimintaympäristöstä ja välineistä. 2 momentin mukaan toimintatilojen, toimintaympäristön ja välineiden suunnittelussa on otettava huomioon esteettömyys sekä asiakkaiden ja potilaiden yksilölliset tarpeet ja yksityisyyden suoja.

YK:n vammaisyleissopimuksen 9 artikla velvoittaa jäsenvaltioita toteuttamaan asianmukaiset toimet, jotta vammaisille henkilöille varmistetaan muiden kanssa yhdenvertainen pääsyn fyysiseen ympäristöön, kuljetukseen, tiedottamiseen ja viestintään, muun muassa tieto- ja viestintäteknologiaan ja -järjestelmiin, sekä muihin yleisölle avoimiin tai tarjottaviin järjestelyihin ja palveluihin sekä kaupunki- että maaseutualueella. VANE huomauttaa, että esteettömyys tulisi käsittää esityksessä laajasti. Liikkumisympäristön esteettömyyden lisäksi huomiota tulee kiinnittää muun muassa esteettömään tiedonsaantiin, näkemis- ja kuulemisympäristöön, ympäristön selkeyteen ja hahmotettavuuteen.

VANE ehdottaa, että 6 § yksityiskohtaisiin perusteluihin liitettäisiin viittaus YK:n vammaisyleissopimukseen ja avattaisiin esteettömyyden käsitettä niin, että palveluiden tuottajat ymmärtävät sen laaja-alaisesti. On tärkeää, että esteettömyys on mainittu pykälätasolla. VANE esittää silti huolensa siitä, kuinka velvoittavana pykälän kirjaus ”otetaan huomioon esteettömyys” käytännössä koetaan.

Esityksen 9 §:ssä säädetään omavalvontasuunnitelmasta. VANE kannattaa suunnitelmavelvollisuuden laajentamista nykyisestä kattamaan kaikkia lakiesityksen tarkoittamia palvelun tuottajia. Yksityiskohtaisissa perusteluissa on maininta asiakkaiden ja potilaiden kuulemisesta laatuun ja asiakas- ja potilasturvallisuuteen liittyvissä asioissa sekä palautteen huomioimisesta kehittämisessä. VANE toivoo mainintaa asiakkaiden ja potilaiden kuulemisesta omavalvontasuunnitelman laatimisen yhteydessä pykälätasolle. Lisäksi myöhemmissä asiasta annetuissa ohjeistuksissa asiaan on kiinnitettävä erityistä huomiota. YK:n vammaisyleissopimus edellyttää, että vammaisia henkilöitä kuullaan kaikissa heitä koskevissa asioissa. Lisäksi tieto omavalvontasuunnitelmista ja omavalvontasuunnitelmat tulee olla kaikille saavutettavissa muodoissa.

1. Vähentääkö palvelun tuottajan ja sen palveluyksiköiden erillinen rekisteröinti, palveluyksiköiden siirtokelpoisuus ja riskiperusteinen hyväksymismenettely palvelun tuottajan ja viranomaisen hallinnollista työtä (13 §, 15 § ja 17 §)?
   * kyllä (avotila)
   * kyllä pääosin (avotila)
   * ei kaikilta osin (avotila)

o ei (avotila)

x ei kantaa (avotila)

1. Vähentääkö yhteisen palveluyksikön käyttömahdollisuus palvelun tuottajan ja viranomaisen hallinnollista työtä ja parantaako se mahdollisuuksia valvoa toimintaa kokonaisuutena (3 § 5 kohta, 18 §)?
   * kyllä (avotila)
   * kyllä pääosin (avotila)

x ei kaikilta osin (avotila)

* + ei (avotila)
  + ei kantaa (avotila)

Yhteisellä palveluyksiköllä tarkoitetaan palveluyksikköä, jossa palvelun tuottajat ovat sopimuksella valinneet vastuullisen palveluntuottajan edustamaan heitä rekisteri- ja valvontaviranomaisessa sekä vastaamaan heidän puolestaan eräistä velvoitteista sen mukaan kuin laissa säädetään. VANE haluaa esittää huolensa sen suhteen, miten yksi tuottaja voi vastata muiden puolesta näistä asioista. Mikäli valvonta- ja rekisteröintiviranomaisella ei ole suoraa yhteyttä tuottajaan, onko sillä tosiasialliset mahdollisuudet havaita epäkohtia ja puuttua niihin tehokkaasti?

1. Onko vastuullisen palvelun tuottajan käsite ja tehtävät perusteltuja (3 § 5 kohta, 18 §)?
   * kyllä (avotila)
   * kyllä pääosin (avotila)
   * ei kaikilta osin (avotila)
   * ei (avotila)

x ei kantaa (avotila)

1. Onko vastuullisen palvelun tuottajan käsitteelle muita vaihtoehtoja?
   * kyllä (avotila)
   * ei (avotila)

x ei kantaa (avotila)

1. Ovatko valvovan viranomaisen keinot, mukaan lukien laiminlyöntimaksu ja rekisteristä poistaminen, riittävät asiakas- ja potilasturvallisuuden kannalta (4 luku)?
   * kyllä (avotila)

x kyllä pääosin (avotila)

* + ei kaikilta osin (avotila)
  + ei (avotila)
  + ei kantaa (avotila)

Viranomaisten keinot puuttua havaittuihin epäkohtiin ovat esitetyn mukaisesti pääosin kunnossa. Käytännössä valvonnan tehokkuuteen vaikuttaa paljon käytettävissä olevat resurssit. VANE haluaa kiinnitettävän huomiota valvontaviranomaisten riittävään resursointiin tilanteessa, joissa tuottajiksi on tulossa paljon uusia toimijoita. Ehdoton edellytys on, että viranomaisilla on riittävästi henkilöstöä valvomassa palvelun tuottajia ja puuttumassa nopeasti ja tehokkaasti havaittuihin epäkohtiin.

1. Muut vapaamuotoiset huomiot laista sosiaali- ja terveyspalvelujen tuottamisesta.

Valtakunnallinen vammaisneuvosto (VANE) kiittää mahdollisuudesta lausua asiasta. VANE keskittyy lausunnossaan vammaisten ihmisten kannalta keskeisimpiin asioihin.

VANE korostaa, että lain lähtökohtana tulee olla asiakkaan ja potilaan turvallisten ja laadukkaiden palveluiden ja hoidon varmistaminen. Tehtävien karsiminen tai lupakäytäntöjen keventäminen ei saa missään määrin vaarantaa tätä. Asia on erityisen tärkeä paljon palveluja tarvitsevien ihmisten kannalta.

Sosiaali- ja terveysalan palvelujärjestelmä on ennennäkemättömässä murroksessa. On selvää, että sote-uudistuksen ja valinnanvapauslainsäädännön myötä palveluntuottajiksi tulee uusia toimijoita. Toimijoiden määrä tulee kasvamaan reilusti ja palvelujen tuottaminen siirtyy entistä enemmän yksityisten toimijoiden harteille. Lisäksi digitalisaatio ja palvelujärjestelmän yleinen kehittäminen monipuolistavat palvelujen tuottamistapoja. VANE pitää tärkeänä, että sosiaali- ja terveyspalveluiden tuottamista koskevaa lainsäädäntöä uudistetaan vastaamaan uutta tilannetta. Tärkeää on kohdistaa resurssit tarkoituksenmukaisesti niin että turha hallinnollinen työ jää pois, mutta samalla epäkohtiin pystytään puuttumaan tehokkaasti ja jo ennakollisesti varmistumaan eri tuottajien palvelun laadusta ja turvallisuudesta. Muutostilanteessa on kiinnitettävä erityistä huomiota siihen, ketkä pääsevät palvelujen tuottajiksi ja miten viranomaiset pystyvät valvomaan markkinoille tulevia palvelun tuottajia ja millaiset keinot viranomaisilla on puuttua havaittuihin epäkohtiin.

Lainsäädännöllä on myös pystyttävä turvaamaan se, että palvelun tuottajalla on tarvittavaa osaamista erityisryhmien tarpeista ja niiden huomioimisesta palveluita järjestettäessä. Esimerkiksi viittomakielen taitoon on kiinnitettävä huomiota, mikäli palveluja tarjotaan tälle kohderyhmälle.

VANE haluaa esittää huolensa siitä, että lakiesitys ei takaa viranomaisille riittäviä keinoja valvoa palveluiden laatua ennen kaikkea ennakollisesti ja toisaalta ongelmien jo ilmettyä. Lupamenettely on luotu turvaamaan tiettyjen palveluiden riittävä laatu ja turvallisuus. Nyt tätä menettelyä ollaan keventämässä ja siirtymässä kaikkien toimijoiden osalta rekisteröintimenettelyyn.

VANE haluaa muistuttaa Suomessa 10.6.2016 voimaan tuleen YK:n vammaisten henkilöiden oikeuksia koskevan yleissopimuksen velvoitteista, jotka on huomioitava lakiesityksessä. Jäsenvaltion on turvattava vammaisen henkilön turvallisuus ja yhdenvertaisesti muiden kanssa laadukkaat sosiaali- ja terveyspalvelut. Vammaisyleissopimus myös korostaa voimakkaasti laaja-alaista esteettömyyden huomioimista.

Valtakunnallinen vammaisneuvosto

Jukka Sariola Tea Hoffrén

puheenjohtaja suunnittelija